Leisi
See artikkel räägib alevikust. Teiste tähenduste kohta vaata lehekülge Leisi (täpsustus). Leisi (kohakääne Leisisse) on alevik Saare maakonnas Saaremaa vallas. Enne 2017. aasta Eesti omavalitsuste haldusreformi oli alevik Leisi valla halduskeskus. Seal asuvad Leisi Kool ja Leisi Püha Olga kirik. Külas tegutseb Leisi raamatukogu. Leisi asub kolme tee ristis. Itta läheb maantee Jaani kaudu Orissaarde ja lähim küla on Triigi. Lõunasse läheb tee Karja kaudu Kuressaarde ja lähim küla on Veske. Läände läheb tee Metsküla kaudu Pangale ja lähim küla on Parasmetsa. Põhjas on Väinameri, kus asub Papilaid. Lähim sadam on Triigi sadam.